google/wiki40b huggingface dataset:
Lause kõrvalliikmed

Lause kõrvalliikmed on sihitis, öeldistäide, määrus ja täiend.
Nii lause pea- kui ka kõrvalliikmete määratlemisel lähtutakse moodustaja sõnaliigist, grammatilise seose tüübist ning moodustaja konkreetsest grammatilisest vormist.
Sihitis, öeldistäide ja määrus on verbi seotud laiendid, mis tähendab, et nende olemasolu ja vorm sõltub tegusõna tähendusest. Nende vahel on rektsiooniseos. Mõned määrused võivad olla ka verbist sõltumatud omadus- ja määrsõna laiendid. Täiend aga ei sõltu tegusõnast kunagi, ta on nimisõnafraasi laiendosa.

Sihitis

Sihitis ehk grammatiline objekt on verbi laiend, mis näitab, kellele või millele on tegevus sihitud, ning vastab küsimusele keda? mida? kelle? mille? kes? mis?
Nt Ma kohtasin sõpra. Ostsin poest suure leiva. Loe see raamat läbi.

Öeldistäide

Öeldistäide ehk predikatiiv on verbi olema laiend, mis näitab, kes, mis või missugune on alusega tähistatu.
Nt Laps on haige. Härra Tamm on kunstnik. Inimesi on häid ja halbu.

Määrus

Määrus ehk adverbiaal on verbi, omadus- või määrsõna laiend, mis pole alus, sihitis ega öeldistäide.
Nt Käisin poes. Juku rääkist juhtunust emale. Poiss vaatas teda nukralt.

Täiend

Täiend ehk atribuut on nimisõna laiend, mis väljendab nimisõnaga tähistatu tunnust.
Nt Riie on täpselt poolteist meetrit lai. Kõik nad olid tudengid. Üks pikk tumedapäine mees.
Natalja Lavrova

Natalja Aleksandrovna Lavrova (4. august 1984 Penza – 23. aprill 2010 Penza oblast) oli vene iluvõimleja, kahekordne olümpiavõitja.
Ta kuulus kuldmedali võitnud Venemaa naiskonda nii Sydney kui ka Ateena olümpiamängudel.
Ta hukkus liiklusõnnetuses.
Siirdeprotsess

Siirdeprotsessid elektrotehnikas

Elektrotehnikas tekivad pingete ja voolude siirdeprotsessid koormuste, näiteks elektritarvitite sisse- või väljalülitamisel. Siirdeprotsessidega kaasnevad mitmesugused elektromagnetilised häiringud.
Simuna kihelkond

Piirkonna ajalugu

Simuna kihelkond asutati 1220. aastatel Lemmu muinaskihelkonna lõunapoolsete maade põhjal.

Haridus

Simuna kihelkonnakool (tol ajal Katkuküla kool) loodi juba Rootsi ajal 1690. aastal. 
Esimese külakoolina asutati 1756. aastal Lasinurme, siis 1786. aastal Padu, Salutaguse, Muuga, Paasvere, Salla, Selli, Tammiku, Käru, Kissa, Rahkla, Rakke, 1787. aastal Koila, Sootiigi, Hirla, Kurtna koolid. 
19. sajandil rajati kihelkonnas ka rahvakoolid: Lõusa (1822), Rahkla (1830), Muuga (1832), Paasvere (1836), Määri (1838), Avanduse (1838), Salla (1839), Venevere (1840), Rohu (1840), Tammiku (1840), Käru (1842), Koila (1842), Piibe (1845), Lasinurme (1849), Selli (1850), Mõisamaa (1852), Rakke (1855), Võivere (1855), Kurtna (1864), Sootiigi (1871), Moora (1874), Nadalamaa (1884), 1863. aastal oli kihelkonnas 18 rahvakooli.
1832. aastal tuli Simunasse köstriks Wilhelm Normann (1812–1906), kes asutas oma majas väikese kooli, mille 1835. aastal muutis kihelkonnakooliks, mis töötas pidevalt 52 aastat. 
1866. aasta jaanipäeval organiseeris V. Normann Simuna laulupüha, mis oli järgnevate suurte laulupäevade üks varasemaid eelkäijaid. Enne olid laulupühad toimuud ainult Saaremaal Ansekülas ja Virumaal Jõhvis.

Simuna kihelkonna maad tänapäeval

Endise Simuna kihelkonna maad jäävad enamjaolt tänapäeva Lääne-Virumaa aladele, vaid ta väike lõunapoolseim ots Selli mõisa ümbruses kuulub Jõgeva valda tänapäeva Jõgevamaal. 18. sajandi kaardi järgi jooksis kihelkonna lõunapiir Praeguse Endla looduskaitseala Männikjärve rabas läbi Männikjärve.
Allegro (tarkvara)

Allegro on videomängude arenduseks loodud teek. Selle põhiline funktsioon on toetada algeliste 2D-graafikate loomist, 3D-graafikaid, piltide redigeerimist, teksti ja heli väljastamist,  andmete sisestust ja taimereid (kaasa arvatud lisad maatriksi aritmeetika jaoks), Unicode stringe ning failide avamist ja muutmist. Allegro on kirjutatud programmeerimiskeeles C ning põhiliselt kasutatakse seda keeltes C, C++ või Objective-C, kuid sellel on olemas ka rakendusliides keeltele Python, Lua, Java, Lisp, jt. Lisaks on Allegrol mahukas dokumentatsioon koos mitmete näidetega.
Allegro kõige uuem versioon, Allegro 5, toetab Windows, Unix/Linux, MacOS ja iOS süsteeme ning alates versioonist 5.1 ka Android süsteeme.

Allegro 5

Praegune arendamisel olev versioon, Allegro 5, lisab võrreldes vanemate versioonidega juurde kasutajasõbralikuma rakendusliidese, riistvaralise kiirendamise (mitte segadusse ajada ülekiirendamisega) läbi graafikakaartide, mis toetavad 3D-kujutiste loomist, algelise graafilise joonistusvõimaluse, kasutades OpenGL’i või Direct3D-d, heli salvestamise, erinevate kirjastiilide sisselaadimise ja joonistamise, videote mängimise, jpm.

Allegro 4

Allegro 4 oli edasiarendus 1997. aasta Allegro 3-st ja 1996. aastal välja tulnud Allegro 2-st. See kasutas kompileerimiseks DJGPP. Selle esimene versioon tuli välja aastal 2001 ning selle praegune versioon, 4.4.2, tuli välja 2011. aasta mais.
Põhilised arendused kuni Allegro 4-ni olid erinevate pildifailide ja muusikafailide formaatide ning programmeerimiskeelte toetus läbi rakendusliideste. Samuti on sellel võimalus kasutada OpenGL-i läbi AllegroGL arendusteegi, mis tegeleb OpenGL ja Allegro vaheliste käskudega, ilma et peaks ise neid manuaalselt tegema. See oli kaasa pakitud versiooniga 4.4, ning alates versioonist 4.9 integreeriti OpenGL toetus otse Allegrosse.
Allegro 4 on esimene kasutatav stabiilne versioon Allegrost, mis toetab erinevaid platvorme. Versioon 4.4 toetab operatsioonisüsteeme Windows, macOS, BeOS, ning mitmeid Unix-laadsete süsteeme. Versioon 4.2 toetab lisaks operatsioonisüsteeme Windows (Borland), QNX ja DOS.
Pilsticker

Pilstickeri torn (alamsaksa 'Nooleteritaja') on väike ripptorn (ešogett) Tallinna Toompea Väikese linnuse loodenurgal,  mis rajati 15. sajandil.
Torni ülaosa ehitati ümber 19. sajandi lõpus. Praegu on tornis Riigikogu kantselei abiruumid.
Kliiniline surm

Kliiniliseks surmaks kvalifitseerub inimese surm siis, kui inimese pulss, südamelöögid ja hingamine katkevad, kuid taastuvad loetud minutite jooksul.
Rohkem kui 4–6 minutit surmaseisundis viibimine põhjustab inimesele suure tõenäosusega ajukahjustusi. See on tingitud hapnikuvaegusest, hüpoksiast. Hapnik on hädavajalik aju närvirakkude elus püsimiseks.
Seetõttu on esimesed 5 minutit kriitilise tähtsusega elustamise seisukohast.
Kliinilisele surmale eelneb agoonia ja järgneb bioloogiline surm.
Vidriku mõis

Vidriku mõis (saksa keeles Friedrichshof) oli eramõis Valga kihelkonnas Valgamaal.

Mõisa suurus

Bienenstammi andmetel oli mõisa suurus 1816. aastal 1 ja 1/8 adramaad, sellele allus 61 meeshinge.
CMYK

CMYK on subtraktiivne (valguse neeldumisel põhinev) värvimudel, mida kasutatakse neljavärvitrükis ning trükiettevalmistuse kirjeldamiseks. CMYK on akronüüm, mis viitab kolmele põhivärvile (primaarvärvile): Cyan (tsüaansinine ehk taevassinine); Magenta (purpur ehk violettpunane); Yellow (kollane) ja kontrastset trükijoonist kandvale mustale – Key (võti).
Neeldumisel põhineva värvimudeli tööpõhimõte on järgmine. Valge paberileht on inimsilmale nähtav tänu väliselt valgusallikalt lähtuva kiirguse peegeldumisele paberilehelt. Sealjuures neeldub valguskiirgusest valikuta umbes 40%. Mustal lehel neelduks valikuta üle 90% algsest kiirgusest. Värvilisel paberilehel on neeldumine valikuline, näiteks punasena näiv paber neelab sinise, rohelise ja kollase spektriga kiiri ning peegeldab punase spektri kiirgust.
CMYK-trükiseadmed reeglina ei sega põhivärve omavahel. Trükiprotsessis kantakse alusmaterjalile eraldi (muaree-efekti vältimiseks üksteise suhtes pööratult)  põhivärvide rastrid ja kontrastsust korrigeeriv must joonis või raster. Kontrastsete mustade objektide trükkimisel on oluline kvalitatiivne vahe, kas musta pinna saamiseks kasutatakse põhivärvide liitmist (tulemus porimust), ainult musta (tavaliselt tekstid) või põhivärvi ja musta liitmist (tulemus sügav- või säravmust). Raster võimaldab kasutada pooltoonimist (halftoning), mis lubab segada põhitooni küllastamata kombinatsioone kasutades alusmaterjali loomulikku tooni. Näiteks roosa kujutise trükkimiseks valgel paberil kasutatakse violettpunase tindi 20% pooltoonimist, milles tillukeste purpurvioletsete täppide vahele jääv valge pind vähendab purpuri küllastatust ja muudab kujutise heledamaks.
Kuvaseadmed (kuvarid, projektorid, kaamerad, skannerid) töötavad RGB-värvimudeli põhimõttel.
Qigong

Qigong (hiina keeles traditsioonilises kirjas 氣功, lihtsustatud kirjas 气功, pinyinis qìgōng) hõlmab arvukaid hiina liikumissüsteeme, milles kasutatakse liigutusi ja staatilisi asendeid koos hingamis- ja meeltekontrolliga.

Etümoloogia

Qi (氣, 气, qì) tähendab hiina keeles 'õhku' ja ühtlasi 'elujõudu'. Gong (功, gōng) tähendab 'tööd' või 'tehnikat' (sama kirjamärk esineb väljendis gongfu 'kung-fu' (功夫)). Seega tähendab qigong 'hingamistööd või -harjutusi'.
Giulietto Chiesa

Giulietto Chiesa (sündinud 4. septembril 1940 Acqui Termes Alessandria provintsis Itaalias) on Itaalia ajakirjanik ja poliitik.
Ta oli 1980–1990 ajalehe L’Unità ja 1990–2000 La Stampa korrespondent Moskvas. 
Chiesa oli Itaalia Kommunistliku Partei liige kuni selle ümbernimetamiseni 1991. aastal. 2004. aastal kandideeris ta liberaaldemokraatliku Italia dei Valori nimekirjas Euroopa Parlamenti, kuid valituks ei osutunud. Ta pääses europarlamenti pärast Achille Occhetto kohast loobumist. 2009. aastal kandideeris ta Lätis Euroopa Parlamenti Inimõiguste Eest Ühtses Lätis nimekirjas, kuid valituks ei osutunud.
15. detsembril 2014 saabus Chiesa Eestisse meediaklubi Impressum kutsel, kuid samal õhtul pidas politsei ta kinni. Järgmisel päeval kohustati teda riigist lahkuma ning ta lendas Moskvasse. Chiesa vaidlustas kohtus korralduse, millega tal keelati Eestisse siseneda 13. detsembrist 2014 kuni 13. jaanuarini 2015. Halduskohus ega hiljem ka Tallinna ringkonnakohus ei rahuldanud tema kaebust Eesti riigi vastu. 
Ta on õigustanud Venemaa agressiooni Gruusias 2008. aastal ning nõudnud separatistlike Lõuna-Osseetia ja Abhaasia iseseisvuse tunnustamist. Ta on toetanud Venemaa poliitikat Ida-Ukrainas ja Krimmi annekteerimist.
Kontakt (psühholoogia)

(Psühholoogiline) kontakt on kahepoolne akt, mis hõlmab keskendumist suhtluspartnerile ja veendumust, et tema vastab omapoolse keskendumisega. 
Kontakti mõistele lähedased mõisted on rapport  ja ingliskeelne connection. 
Kontakt rapporti kontekstis on lähedane suhe kahe inimese või grupis olevate inimeste vahel, kus inimesed suhtlevad loomulikul viisil ja ladusalt ning mõistavad üksteise tundeid, ideid. Selline kontakt soodustab inimeste avatust, teineteisemõistmist, suuremat soovi panustada ja loob eeldused usalduse tekkeks.

Tunnete mõistmine

Tunnete mõistmiseks ja juhtimiseks soovitatakse endalt küsida – milline on minu ja mu partneri meeleolu või emotsioonid ja mida saan teha, et keerulisi emotsioone ise juhtida?
Suhtlemisel omab olulist rolli see, kuidas me tajume nii suhtluspartnerit kui ka iseennast selles situatsioonis.
Tundeseisundeid väljendab inimene suheldes nii miimika, hääleomaduste kui keha (poos, liigutused) abil. Ka suhtluspartnerist püütakse aru saada samu tunnuseid kasutades.
Teise isiku tajumist mõjutavad mitmed tajumehhanismid ja -efektid.

Sõnad

Kuigi sõnade osakaal sõnumi infos on vaid 7%, omavad sõnad olulist rolli suhte loomisel, hoidmisel kui ka suhtlemise lõpetamisel selliselt, et jätta meeldiv mulje.
Kõneldes on oluline silmas pidada, milliseid sõnu ja fraase kasutatakse, et luua ja hoida head kontakti. Siinkohal tulevad appi positiivsust kandvad sõnad ja fraasid, kõnelejaid ühendavad sõnad, suhtluspartneri nime nimetamine.
Kontakti protsessi erinevates osades kasutab inimene ka erinevaid sõnalisi väljendusi ja rituaale, nt kui kontakti loomisel on oluliseks nn ukseavajad, siis lõpetamise edukuse taga on nn  lõpetamise rituaal.
Määravaks peetakse sellise sõnavaliku kasutamist, mis on suhtlemise teisele osapoolele kergesti arusaadav.
Jaan Tammsalu

Jaan Tammsalu (sündinud 12. märtsil 1960 Kuressaares) on eesti vaimulik.
Ta lõpetas aastal 1979 Tallinna Ehitus- ja Mehaanikatehnikumi tööstus- ja tsiviilehituse erialal. Aastatel 1985–1996 õppis ta Usuteaduse Instituudis. Ta ordineeriti diakoniks 28. jaanuaril 1987, aseõpetajaks 15. detsembril 1988, õpetaja õigused sai 4. juunil 1996.
Aastail 1986–1989 teenis ta Saarte praostkonna Valjala, Karja ja Saaremaa Jaani kogudust, 1989–1992 Kuressaare, Kaarma ja Ruhnu kogudust.
Aastatel 1992–2004 oli ta Viljandi Jaani koguduse õpetaja. 2003–2004 (10 kuud) oli Tammsalu Kanada praostkonna vikaarvaimulik ja Toronto Peetri koguduse abiõpetaja. Alates 2004. aastast on ta EELK Tallinna Jaani koguduse õpetaja.
1997–2004 oli Tammsalu EELK Viljandi praostkonna praost ning aastatel 2002–2005 EELK Konsistooriumi liige. Alates 2007. aastast on ta Tallinna praostkonna praost.
Raamatud: Looja Loomingu lummuses, Igaviku Hääl, Vaimulikud mõtisklused 1,2 ja 3, Keldi palved, Keldi palvemeel, Viljandi praostkonna kirikud.
Portugalikeelsete Riikide Ühendus

Portugalikeelsete Riikide Ühendus (portugali keeles Comunidade dos Países de Língua Portuguesa) on valitsusteülene sõprusorganisatsioon, kuhu kuuluvad riigid, kus portugali keelel on ametliku keele staatus. 
Organisatsiooni lõid 1996. aastal seitse riiki: Brasiilia, Portugal, Angola, Roheneemesaared, Guinea-Bissau, Mosambiik ning São Tomé ja Príncipe. Pärast iseseisvumist 2002. aastal liitus sellega ka Ida-Timor. Kaheksas riigis elab kokku 240 miljonit inimest ning riikide kogupindala on 10 772 000 ruutkilomeetrit. 
Organisatsiooni eesmärk on arendada koostööd riikide vahel, mis paiknevad küll eri kontinentidel ja mida lahutavad suured vahemaad, kuid samas seovad keel ja kultuur. 
Kohtumisel Bissaus 2006. aasta juulis anti Mauritiusele ja Ekvatoriaal-Guineale vaatlejaliikme staatus. Lisaks on 17 rahvusvahelisel assotsiatsioonil ja organisatsioonil konsultant-vaatleja staatus. Senegal sai vaatlejaliikmeks 2008. aastal.
1986. aasta ujumise maailmameistrivõistlused

1986. aasta ujumise maailmameistrivõistlused olid 5. maailmameistrivõistlused ujumises. Need toimusid 13.–23. augustini Madridis Hispaanias. Võistlused korraldas Rahvusvaheline Ujumisföderatsioon (FINA). Võisteldi ujumises (meestel ja naistel oli kavas 16 ala) uute aladena olid kavas nii meeste, kui naiste 50 m vabaujumine ja naiste 4x200 m vabaujumine, vettehüppetes (2 ala nii meestel kui ka naistel), kujundujumises (naistel 3 ala) ja veepallis, kus oli lisaks meeste veepallile esmakordselt kavas ka naiste veepall.
Süsiniku jalajälg

Süsiniku jalajälg on kvantitatiivselt väljendatud kasvuhoonegaaside heite koguhulk, mis tekib inimese, ettevõtte vm üksuse või mingi toote/teenuse olelusringi jooksul. Saadud väärtuste järgi on võimalik hinnata inimtegevuse mõju keskkonnale ja eriti kliimamuutustele.
Jūžintai

Ajalugu

Aastal 1588 mainiti esimest korda Jūžintai mõisa ja asulat. Toona oli see juba alev. Aastal 1695 püstitati sinna puust kabel. Aastal 1695 lasid alevi omanikud Rajeckid sinna puidust kiriku ehitada. Kiriku juures hakkas tegutsema ka klooster.
Aastal 1783 sai alevist kohaliku kihelkonna keskus. Aastal 1799 ehitati sinna praegune kirikuhoone. XVIII sajandi lõpus läks alev Weisenhofide valdusesse. Novembriülestõusu järel sealne klooster suleti. Knygnešystė ajal tegutsesid alevis mitmed salakaubavedajad. Aastail 1898 ja 1902–1903 andis alevis etendusi esimene Leedu rahvateater. Aastal 1905 toimus mõisas tsaarivõimu vastane meeleavaldus.
XX sajandi alguses kasutati nimekuju Južintai. Aastal 1923 sai alev tulekahjus kannatada.. Pärast Teist maailmasõda tegutsesid  asula ümbruses leedu metsavennad. Nõukogude ajal oli seal kohaliku kolhoosi keskasula. Aastal 1972 liideti aleviga Jūžintai huutor ja Ratkupiai küla.
Bolševistlike Kolhooside eest

Bolševistlike Kolhooside eest oli Suure-Jaanis 1. märtsist 1951 kuni 30. detsembrini 1952 ilmunud eestikeelne ajaleht, EK(b)P Suure-Jaani Rajoonikomitee ja Suure-Jaani Rajooni TSN häälekandja.
Ajaleht ilmus 3 korda nädalas. Aastatel 1953–1959 ilmus ajaleht nimega Oktoobri Lipp.
Maksim Gorki nimeline Kirjandusinstituut

Maksim Gorki nimeline Kirjandusinstituut (vene keeles Литературный институт имени А. М. Горького) on rakenduskõrgkool Venemaal. Humanitaarteaduste õpetamisega tegelev kool asub Moskvas Tveri bulvaril.
Kirjandusinstituut asutati 1933. aastal Maksim Gorki eestvõttel. Pärast kirjaniku surma anti koolile tema nimi. Alates 1942. võimaldati tudengitel nii päevast kui ka õhtust õpet. Aastast 1953 korraldab Instituut kõrgemaid kirjanduskursusi.
Maksim Gorki nimeline Kirjandusinstituut pälvis 1983. aastal Rahvaste Sõpruse ordeni.
Ameerika Ühendriikide presidendijärjekord

Ameerika Ühendriikide presidendijärjekord on nimekiri USA valitsusjuhtidest, kellel on õigus Ameerika Ühendriikide presidendiametile juhul, kui ametisolev president sureb, astub tagasi, tagandatakse, või muutub võimetuks oma tööülesandeid täitma.
Presidendijärjekord on kehtestatud Ameerika Ühendriikide konstitutsiooniga ning 1947. aasta Presidendijärglusseadusega (Presidential Succession Act of 1947). Presidendijärjekord algab asepresidendiga, seejärel tuleb Esindajatekoha juht, peale neid ministrid järjekorras ministeeriumi loomise aja järgi (hiljem loodud ministeerium kõige viimasena).
Reimo Oja

Isiklikku

Reimol on vend Raido ning õed Girgit Oja ja Gerli Oja. Reimo Isa on Tõnu Oja , kes on kehalise kasvatuse õpetaja , ning ema Terje Oja
Olli Ungvere

Olli Ungvere (sünninimi Olga Birk, 1935–1936 Olga Ungerson; 17. juuni 1906 Lüütja mõis, Setumaa – 12. detsember 1991 Pärnu) oli eesti näitleja.
1924. aastal lõpetas ta Räpina Ühisgümnaasiumi. 1931–1934 õppis Tartu Kõrgemas Muusikakoolis laulmist. 1931. aastast laulis Vanemuise teatri operetikooris Aastatel 1934–1935 oli ta Ugala operetisolist ja draamanäitleja. 1935–1937 töötas taas Vanemuises. 1937–1948 oli ta Draamateatri näitleja ja 1948–1986 Endla teatri näitleja.
Ta on mänginud filmides "Keskpäev", "Suletud ring" ja "Mardipäev".
Ta on maetud Pärnu Metsakalmistule.
Kübassaare mõis

Kübassaare mõis (saksa keeles Kübbasaar) oli Uuemõisa mõisa kõrvalmõis Pöide kihelkonnas Saaremaal.
Pühavaimu tänav

Endised hoonekasutused tänaval

Tallinna VI politseijaoskond asus 1918–1926 Pühavaimu tänav 11/Olevimägi 16, Pühavaimu 6  asus Püha Vaimu seek.
Kehtivuskinnituse teenus

Kehtivuskinnituse teenus on Sertifitseerimiskeskuse (SK) teenus, mille kaudu on võimalik kontrollida, kas isikut tõendava dokumendi sertifikaadid on kehtivad või mitte.
Sertifikaatide kõrval pakub SK erinevaid info- ja kehtivusteenuseid, mille kaudu saab infot sertifikaatide kehtivuse kohta ning mis on muuhulgas vajalikud digitaalallkirja kasutamiseks. Kehtivusteenused on oluline komponent digitaalallkirjade kehtivuse tagamisel. Digitaalallkirja seaduse kohaselt kehtivad ainult need allkirjad, mis on antud allkirja andmise hetkel kehtiva sertifikaadiga. Samas peab olema võimalik kontrollida allkirja õigsust ka peale sertifikaadi kehtivusaja lõppu või tühistamist. Selleks pakubki SK kehtivusteenuseid, mille kaudu saab digitaalallkirjale lisada vajaliku tehnilise tõestusmaterjali.
Kehtivuskinnituse teenus lisab digitaalallkirjadele õigusjõu. Teenuse käigus lisatakse digitaalallkirjale automaatselt elektrooniline märge, mis määratleb ära allkirja andmise aja ja näitab, et allkirja andmiseks kasutatud sertifikaat sel hetkel kehtis. Kui allkirja andmise aeg pole digitaalallkirja seaduse nõuetele vastaval viisil ära näidatud, on digitaalallkiri kehtetu. Kehtivuskinnituse teenuse teine kasutusvaldkond on isikutuvastusel sertifikaadi kehtivuse reaalajas kontrollimine.
Guity Novin

Guity Novin (sündinud Gītī Nāvrān 21. aprillil 1944 Kermānshāhis Iraanis) on kunstnik.
Ta lõpetas 1970 Teheranis Kaunite Kunstide Ülikooli bakalaureusekraadiga graafilise disaini alal. Sellel alal asus ta ka tööle, luues postreid ning kujundades ajakirjade kaasi ja filmide reklaamplakateid.
1975 läks ta elama Hollandisse, 1976 siirdus edasi Inglismaale. 1980 läks ta Kanadasse, kus elab kuni tänapäevani.
Aastast 1994 nimetab ta end transpressionistiks. Sellise kunstistiili ja nime sellele leiutas ta ise. Sellega püüab ta interpreteerida humanismi ning ilu, harmooniat ja transtsedentsust. Vaataja tuleb kaasata ülevuse loomisse ja kunstniku ülesanne on juhtida vaataja kujutlusvõimet. Selle saavutamiseks kasutab transpressionism legende ja müüte.

Perekond

Guity Novini vanaisa oli reeder, kes kauples Aserbaidžaani ja teiste Kaspia mere sadamalinnadega. Nõukogude võim konfiskeeris tema laevad, vanaisa laostus ja tappis enese. Temast jäi järele üks poeg. Vanaema abiellus uuesti ja sai veel ühe poja.
Isa Abdul-Rahman Navran asus tööle tolliametnikuna Ghasr-e Shirini piiripunktis Iraagi piiril. Ta abiellus; abielust sündisid poeg ja kolm tütart, kellest Guity Novin oli vanim. Isa võttis enda juurde elama ka oma ema ja poolvenna. 1953 kolis pere Teherani.
Pärast tüdrukute kunstikolledži lõpetamist Teheranis 1965 abiellus Guity majandusteadlase Farid Noviniga. Abielust sündis kolm poega: Saladin, Alamir ja Alishah.
Sadala raamatukogu

Sadala raamatukogu on raamatukogu Jõgeva maakonnas Jõgeva vallas Sadala asulas. Raamatukogu juhataja on Ulvi Luht.
Künnük Uurastõõrap

Vladimir Mihhailovitš Novikov, kirjanduslik pseudonüüm Künnük Uurastõõrap, (jakuudi keeles Владимир Михайлович Новиков; pseudonüüm jakuudi keeles Күннүк Уурастыырап ja vene keeles Кюннюк Урастыров; 9. mai (vkj  26. aprill) 1907 Amga uluss, Jakuudi oblast – 30. aprill 1990) oli jakuudi kirjanik (luuletaja),  Jakuudi ANSV rahvaluuletaja.
Ta lõpetas 1942. aastal Jakutski pedagoogilise instituudi keele ja kirjanduse teaduskonna. Ta on töötanud ajakirjanikuna mitmes ajalehes (sealhulgas ajalehes Kõõm). 
Kirjanduslikku tegevust alustas ta 1925. aastal, esimene raamat avaldati 1932. aastal.  1941. aastal töötas ta poeetiliselt ümber olongho "Нуоҕалдьын кугас аттаах Тойон Дьаҕарыма Бухатыыр". 
Ta on tõlkinud vene kirjandusklassikute teoseid jakuudi keelde. Ta sai 1938. aastal  NSV Liidu Kirjanike Liidu liikmeks.
1961. aasta Eesti meistrivõistlused ratsutamises

1961. aasta Eesti meistrivõistlused ratsutamises toimusid 7.–10. juulini Elvas ning 31. augustist 3. septembrini Tartus.
Kooselu

Kooselu on üldmõiste, mis hõlmab nii traditsioonilist abielu kui ka teisi ühiselu vorme nagu vabaabielu, külastusabielu, samasooliste partnerlus ja muud.
Pepe Reina

Barcelona

Pepe Reina liitus 1998. aastal Barcelona noorteakadeemiaga. 
2. detsembril 2000 tegi ta Kataloonia klubis debüütmängu, kohtumine Celta de Vigoga lõppes 3:3. 
Reina mängis Barcelonas kahe hooaja peale 49 mängu.

Villarreal

2002. aasta juulis liitus Reina Villarrealiga. 
Ta aitas klubi võita kahel korral UEFA Intertoto karika (2002–03 ja 2003–04 hooajal).
2004. hooajal jõudis Villarreal UEFA karika poolfinaali ja kvalifitseerus 2005. aastal esimest korda klubi ajaloos Meistrite Liigasse.

Liverpool

Reina osteti 2005. aastal Inglismaa kõrgliiga klubisse Liverpool. 
Liverpoolis mängis ta 394 kohtumist ja võitis neli karikat. 
Ta aitas klubil jõuda 2006–07 Meistrite Liiga finaali, kus tuli võtta vastu 2:1 kaotus AC Milanile.

Napoli (laenul)

Reina laenutati 2013–14 hooajaks Itaalia kõrgliiga klubisse Napoli, kus ta tuli samal hooajal Itaalia karikavõitjaks.

Müncheni Bayern

2014. aasta suvel liitus Pepe Reina Saksamaa kõrgliiga
klubiga Müncheni Bayern. 
Mängides Bundesligas ainult kolm mängu, tuli ta 2015. aastal Saksamaa meistriks.

Napoli

23. juunil 2015 liitus Reina lõplikult SSC Napoliiga.

Koondisekarjäär

Reina võitis Hispaania jalgpallikoondise koosseisus 2008. ja 2012. aasta Euroopa meistrivõistlused ning 2010. aasta maailmameistrivõistlused.
15. novembri 2016 seisuga on ta Hispaaniat esindanud 34 korda.

Isiklik elu

Reina abiellus 19. mail 2006 Yolanda Ruiziga. Tal on temaga viis last.
Pepe Reina isa Miguel Reina oli samuti jalgpallur, väravavaht, kes mängis Madridi Atlético särgis 1974. aasta Euroopa karika finaalis Müncheni Bayerni vastu.
2009. aasta Bahreini Grand Prix

2009. aasta Bahreini Grand Prix oli 2009. aasta Vormel 1 hooaja neljas etapp, mis peeti Bahreinis Aş-Şakhīris Bahreini ringrajal 26. aprillil 2009.
Sõideti 57 ringi, võistluse kogupikkus oli 308,238 km. Ilm oli päikeseline.
Toyota meeskond sai kvalifikatsioonis oma esimese kaksikvõidu, kui Jarno Trulli võitis ja Timo Glock oli teine.
Võistlusel sai Jenson Button oma hooaja kolmanda võidu. Teise koha sai Sebastian Vettel ja kolmanda Jarno Trulli.
Võistluse kiireima ringi sõitis Jarno Trulli (1.34,556).